Kostol Povýšenia svätého Kríža (Ružomberok)

Kostol Povýšenia svätého Kríža je rímskokatolícky kostol, ktorý sa nachádza na Námestí Andreja Hlinku v Ružomberku. Kostol spravuje Rád Jezuitov.

 Budova 
Kostol Povýšenia svätého Kríža bol vybudovaný v roku 1806 ako prístavba Kolégia piaristov, rezidencie rehole piaristov, ktorá dnes slúži ako jezuitský noviciát. Stavba sa uskutočnila vďaka finančnej podpore ružomberského mešťana a podnikateľa Andreja Zvadu – Paračku. 

Kostol je jednoloďový so vstavanou vežou, postavený v empírovom slohu. V prednej časti sa nachádza polkruhová svätyňa. Autorom interiérových malieb na klenbách kostola je Jozef Hanula. V nikách čelnej fasády sa nachádzajú kamenné sochy svätcov Jána Nepomuckého a  Jozefa Kalazanského, ktoré vytvoril Alexander Belopotocký. 

V novembri 2011 bol do kostola nainštalovaný nový píšťalový organ, vyrobený v Rakúsku firmou Rieger Orgelbau, ktorým nahradili pôvodný z roku 1883.  Dipozícia a detaily o organe sú k dispozícii v portfóliu na stránke firmy. 

V Ružomberku sa nachádza aj ďalší kostol Povýšenia svätého Kríža z roku [1859], ktorý je situovaný na ružomberskej kalvárii. 

 Referencie 

Kategória:Stavby v Ružomberku
Kategória:Kostoly v okrese Ružomberok
Kategória:Národné kultúrne pamiatky na Slovensku pred rokom 2002
Ružomberok
Ružomberok